
Alsószentiván Község Önkormányzat

21/2009. (XI. 10.) rendelete

az önkormányzat vagyonáról és a vagyongazdálkodás szabályairól

Alsószentiván Község Önkormányzatának Képviselő-testülete a helyi önkormányzatokról szóló, többször módosított 1990. évi LXV. törvény (továbbiakban: Ötv.) 16.§. (1) bekezdésében kapott felhatalmazás alapján – figyelemmel az Ötv. 78-80/B.§-aiban, továbbá az államháztartásról szóló, többször módosított 1992. évi XXXVIII. törvény (továbbiakban: Áht.) 104-108.§-aiban foglaltakra – az önkormányzat vagyonáról és a vagyongazdálkodás szabályairól az alábbi rendeletet alkotja.

A rendelet hatálya

1.§.
E rendelet hatálya kiterjed 

a) Alsószentiván Község Önkormányzatra, annak szerveire, továbbá az önkormányzat által alapított és Alap-Alsószentiván-Cece-Sáregres-Vajta Óvodai Intézményfenntartó Társulás keretein belül valamint az alapfokú nevelési-oktatási feladatok átadása tekintetében kötött együttműködési megállapodás keretein belül működő szervekre, szervezetekre (továbbiakban: intézmények),

b) mindazon dolgokra, melyek az önkormányzat tulajdonában vannak, így az ingatlan és ingó dolgokra, vagyoni értékű jogokra, a gazdasági társaságokban az önkormányzatot megillető részesedésekre, valamint az értékpapírokra.

Az önkormányzati vagyon

2.§.
(1) Az önkormányzati vagyon törzsvagyonból és a törzsvagyon körébe nem tartozó vagyonból áll. A törzsvagyon körébe tartozó forgalomképtelen és korlátozottan forgalomképes vagyontárgyak körét a rendelet 1. számú melléklete tartalmazza.

(2) Forgalomképes önkormányzati vagyon minden olyan vagyon, amely nem tartozik a forgalomképtelen és a korlátozottan forgalomképes vagyon körébe, nem törzsvagyon.

(3) A forgalomképes vagyontárgyak körét a rendelet 2. számú melléklete tartalmazza.

Vagyonleltár

3.§.
(1) A vagyonleltár az önkormányzat tulajdonában a költségvetési év zárónapján lévő vagyonállapot szerinti kimutatása, melynek célja az önkormányzati vagyon számbavétele értékben és mennyiségben. 

(2) A vagyonleltárt az éves költségvetési beszámolóhoz csatolva kell a Képviselő-testületnek bemutatni. 

(3) A vagyonleltárban nyilvántartott ingatlanok adatainak az önkormányzati ingatlanok vagyonkataszterében szereplő ingatlanok adataival való egyezőségét biztosítani kell. 

A vagyon feletti tulajdonosi jogok gyakorlásának szabályai

A tulajdonosi jogok gyakorlása

4.§.

(1) Az önkormányzatot az Ötv-ben foglalt eltérésekkel megilletik mindazok a jogok és terhelik azok a kötelezettségek, amelyek a tulajdonost megilletik, illetve terhelik.

(2) A tulajdonost megillető jogokat Alsószentiván Község Önkormányzat Képviselő-testülete gyakorolja.

Önkormányzati vagyonkezelők

5.§.
(1) Az önkormányzat vagyonának kezelői e rendelet 1.§. a) pontjában megnevezett szervek és szervezetek.

(2) A vagyonkezelő szervezet a működésének feltételéül szolgáló vagyonnal kapcsolatban jogosult:

a) a kezelésében lévő vagyontárgyak birtoklására, használatára, hasznainak szedésére, birtokvédelemre,

b) a közszolgáltatásban nélkülözhető vagyontárgyak bérbeadására, használatára vagy haszonbérbe adására, egyéb hasznosításra,

c) a kezelésében lévő és nélkülözhető, feleslegessé vált ingó vagyontárgyak elidegenítésére. 

(3) A vagyonkezelő szervezet köteles a kezelésében lévő vagyontárgyak fenntartásával, üzemeltetésével, karbantartásával kapcsolatos feladatok ellátására. 

Eljárás a tulajdonos képviseletében

6.§.
(1) Az önkormányzat vagyonával kapcsolatos tulajdonosi jognyilatkozatok.

a) építési ügyekben a tulajdonosi hozzájárulás megadása,

b) építési, bontási engedélyezési eljárás megindítása (engedély kérelem),

c) elidegenítési és terhelési tilalmak törlése, illetve további megterheléshez történő hozzájárulás megadása vagy megtagadása

megtételére a polgármester jogosult. 

(2) A tulajdonosi jogokat gyakorló a vonatkozó törvényi rendelkezésekkel összhangban gyakorolhatja jogait, a vagyontárgyat érintő hatósági eljárásban a nyilatkozattételi jogot, közigazgatási és bírósági eljárásban az ügyfél – peres fél jogát. 

A vagyon ingyenes és kedvezményes átengedése

7.§.
(1) Az önkormányzati vagyon tulajdonjogát illetve használatát – jogszabály eltérő rendelkezése hiányában – ingyenesen vagy kedvezményesen átruházni ajándékozás, közérdekű kötelezettségvállalás, közalapítvány javára alapítványrendelés és alapítványi hozzájárulás jogcímén, ezen kívül egyházak, társadalmi, nonprofit szervezetek részére, más önkormányzat részére feladat- és hatáskör átadása vagy ingatlanok tulajdoni helyzetének rendezése kapcsán lehet. 

(2) Az önkormányzati vagyon ingyenes vagy kedvezményes átruházásról, valamint megszerzéséről (feladat- és hatáskör átvállalásával) a Képviselő-testület minősített többséggel határoz. 

(3) Az önkormányzat és szerve csak az alábbi esetekben mondhat le részben vagy egészben követeléséről:

a) csődegyezségi megállapodásban, adósságrendezési eljárás keretében,

b) bírói egyezség keretében,

c) felszámolási eljárás során, ha a felszámoló által írásban adott nyilatkozat alapján az várhatóan nem térül meg,

d) a végrehajtás során nem, vagy csak részben térült meg,

e) ha a követelés igazoltan csak veszteséggel (aránytalan költségráfordítással) érvényesíthető,

f) kötelezettje nem lelhető fel, s ez dokumentumokkal hitelt érdemlően bizonyított.

A vagyonnal való gazdálkodás

8.§.
(1) Az önkormányzati vagyon hasznosításának célja a kötelező és önként vállalt feladatok hatékony és eredményes ellátása. 

(2) E rendelet alkalmazásában a hasznosítás különösen az egyes vagyontárgyak használatára, bérbe-, használatba, haszonbérbe adása, illetve a feladatok ellátásához szükséges vagyon esetleges elidegenítése.

(3) A vagyon hasznosítása az önkormányzat kötelező feladatainak ellátását nem veszélyeztetheti.

9.§.
(1) Az önkormányzat törzsvagyona hitel felvételéhez fedezetül nem használható fel, és más módon sem terhelhető.

(2) Az önkormányzati feladatok ellátásában nélkülözhető vagyonnal vállalkozási tevékenység nem folytatható. A vagyonnak, vagyonrésznek vállalkozásba történő bevitelére közgazdasági megalapozás (gazdasági számítások) alapján lehet javaslatot tenni a Képviselő-testületnek.

(3) Az önkormányzat Képviselő-testülete csak olyan vállalkozásban vehet részt, amelyben felelőssége nem haladja meg a vagyoni hozzájárulás mértékét.

10.§.
(1) A korlátozottan forgalomképes vagyon használati jogát azok az intézmények gyakorolják, amelyek az adott ingatlanban a rendelet hatálybalépésekor közszolgáltatást láttak el.

(2) A használati jogot gyakorló intézmény és szervezet a rábízott forgalomképtelen és korlátozottan forgalomképes vagyont az alapító okirat, valamint az önkormányzat és intézmény, szervezet között kötött megállapodásban foglaltak szerint határozott idejű bérbeadással – az alapfeladata sérelme nélkül – hasznosíthatja. Az ebből származó bevétel felhasználását az önkormányzat és az intézmény, szervezet között létrejött megállapodásban kell rendezni.

(3) A bérbeadásokról szóló bérleti szerződés egy példányát az önkormányzathoz meg kell küldeni.

(4) A Körjegyzőség Kirendeltsége használatában lévő 10.§.(2) bekezdése szerinti vagyontárgyak tekintetében a megállapodás megkötésére a Polgármester, ellenjegyzésére a Körjegyző jogosult.

11.§.
(1) Az ingó vagyontárgyaknak a rendeltetésszerű használatot meghaladó indokolt hasznosítása az alapfeladat sérelme nélkül a használó vagyonkezelő szervet megilleti, a hasznosítás bevételével rendelkezik.

(2) Az intézmények a mindenkori számviteli szabályokban a kisértékű tárgyi eszköz értékéül meghatározott egyedi beszerzési, előállítási értéket meghaladó eszköz étékesítéséhez vagy selejtezéséhez a polgármester előzetes hozzájárulását kell hogy kérjék. 

(3) Amennyiben az ingó vagyontárgy átszervezés vagy feladatváltozás miatt a használó vagyonkezelő szervnél feleslegessé válik, annak hasznosításáról a Körjegyzőség Kirendeltsége gondoskodik, bevételével az önkormányzat rendelkezik.

12.§.
A forgalomképes vagyon körébe tartozó tulajdon kezeléséről, hasznosításáról a Képviselő-testület gondoskodik. 

A vagyon értékesítése

Értékesítés pályázati eljárás nélkül

13.§.

(1) Önkormányzati vagyont (földterület- és épületértékesítés összefoglalóan: ingatlan) független, értékbecslésre jogosult szakértő véleményének beszerzését követően lehet értékesíteni. Önkormányzati vagyon értékesítéséről hozott döntés időpontjában az értékbecslés 6 hónapnál régebbi nem lehet. Amennyiben ezen időpontot megelőzően értékbecslés rendelkezésre áll, úgy elfogadható annak aktualizált változata is. 

(2) Az értékbecslésről szóló szakértői véleményben meghatározott árat minimális vételárnak kell tekinteni, melynél magasabb összegű árat a képviselő-testület meghatározhat. Ha az állapítható meg, hogy az értékbecslő által megállapított áron az ingatlan nem értékesíthető, akkor a vételár maximum 5%-kal csökkentett értéken értékesíthető. Ha az értékesítésre kijelölt ingatlan ezen az áron sem értékesíthető a Körjegyzőség Kirendeltségének hirdetőtábláján történt két alkalommal 15 napra történő kifüggesztését követően sem; akkor a szerzett tapasztalatok valamint a beérkezett ajánlatokat is figyelembe vevő új értékbecslést kell készíttetni. 

(3) Ha az értékesíteni kívánt ingatlant az önkormányzat az értékesítést megelőző három éven belül vásárolta, akkor az értékesítési ár a vásárlási árnál alacsonyabb csak abban az esetben lehet, ha független értékbecslő az adott piacon konkrétan általános visszaesést állapít meg. 

(4) Termőföld értékesítésénél figyelemmel kell lenni a termőföldről szóló 1994. évi LV. törvényben valamint a termőföldre vonatkozó elővásárlási és előhaszonbérleti jog gyakorlásának részletes szabályairól szóló 16/2002. (II. 18.) Korm. rendeletben foglaltakra. 

Értékesítés versenytárgyalás alkalmazásával, értékesítés pályázati eljárás útján

14.§.

(1) A versenyeztetés értékhatáráról az adott évre vonatkozó költségvetésről szóló törvény rendelkezik. Akkor kötelező versenytárgyalás alkalmazása, ha az érintett vagyontárgy értéke a vonatkozó költségvetésről szóló törvényben megállapított forgalmi értéket meghaladja.

(2) A versenyeztetés, versenytárgyalás eljárási szabályait a Képviselő-testület esetenként, a meghatározott értékhatárt meghaladó vagyontárgy értékesítéséről, hasznosításáról szóló döntés során állapítja meg és teszi közzé. Az eljárási szabályok megállapításánál figyelemmel kell lenni arra, hogy vagyont értékesíteni, hasznosítani csak a legjobb ajánlatot tevő részére lehet. 

15.§.

(1) A Képviselő-testület önkormányzati vagyont nyilvános pályázat útján is értékesíthet, ha annak értéke az adott évre vonatkozó költségvetésről szóló törvényben meghatározott kötelező versenytárgyalás alkalmazását előíró forgalmi értéket nem éri el, de meghaladja a bruttó 5 millió forintot. Amennyiben a Képviselő-testület az önkormányzati vagyon nyilvános pályázat útján történő értékesítésről dönt, az értékesítés céljából a Képviselő-testület pályázati kiírást tesz közzé.

(2) A pályázat útján történő eljárás szabályait a Képviselő-testület esetenként, a pályázat tárgyát képező vagyontárgy értékesítéséről, hasznosításáról szóló döntés során állapítja meg és teszi közzé. Az eljárási szabályok megállapításánál figyelemmel kell lenni arra, hogy vagyont értékesíteni, hasznosítani csak a legjobb ajánlatot tevő részére lehet. 

Záró rendelkezések

16.§.

E rendelet kihirdetésének napján lép hatályba. A rendelet hatálybalépésével egyidejűleg Alsószentiván Község Önkormányzat Képviselő-testületének az Önkormányzat tulajdonáról és vagyonnal való gazdálkodás egyes szabályairól szóló 3/1997. (II. 5.) rendelete valamint ezt módosító 7/1997. (VII. 24.) rendelete hatályát veszti. 

Alsószentiván, 2009. november 9. 

Nagy Lajos




Nyikosné Katzenberger Erika

polgármester




                    körjegyző

Kihirdetve:

Alsószentiván, 2009. november 10.                         
Nyikosné Katzenberger Erika

                                                                                                       körjegyző

� Hatályon kívül helyezte: 4/2012. (III. 29.) önkormányzati rendelet, 2012. március 30-i hatállyal





